b'\n_START_ARTICLE_\nSAABO\n_START_PARAGRAPH_\nSAABO on Saabi tehases 1964\xe2\x80\x931968 toodetud haagissuvila._NEWLINE_SAABO-t toodeti Ljungas Norrk\xc3\xb6pingi l\xc3\xa4hedal. Projekti k\xc3\xa4ivitasid Bo Bjernekull Ljunga tehasest ja Birger Lindberg Link\xc3\xb6pingi SAABist._NEWLINE_Ametlikult tegeldi militaarprojektiga, kuid selle varjus t\xc3\xb6\xc3\xb6tati v\xc3\xa4lja hoopis haagissuvila. Tegemist oli tegelikult kopterite koosteosakonnaga, kus koostati koptereid Prantsuse firmale. Idee oli leida osakonnale rakendus p\xc3\xa4rast esialgse t\xc3\xb6\xc3\xb6 l\xc3\xb5ppemist._NEWLINE_Esimene protot\xc3\xbc\xc3\xbcp tehti Fisks\xc3\xa4tra paaditehases ja eeltootmise protot\xc3\xbc\xc3\xbcbid Marieholms Brukis. Algul toodeti SAABO-t ilma piduriteta, kuid need lisati peagi. Eesm\xc3\xa4rk oli teha v\xc3\xb5imalikult kerge haagissuvila, sest see oli m\xc3\xb5eldud autodele, millel oli ainult 25\xe2\x80\x9338 hj (kahetaktiline SAAB 96). Samuti soosisid tolle aja Rootsi seadused kergeid haagiseid ega piiranud nende liikumiskiirust, kui need kaalusid piisavalt v\xc3\xa4he._NEWLINE_Vaatamata v\xc3\xa4ikestele m\xc3\xb5\xc3\xb5tmetele projekteeriti SAABO nii, et sinna mahub neljaliikmeline pere. Viies inimene saab \xc3\xb6\xc3\xb6bida lisanariga. Varustuses on kaks diivanit, laud, kaks riidekappi, kahene gaasipliit, kraanikauss ja radiaator. Ruumi saab suurendada kaasasoleva telgiga. Haagissuvila k\xc3\xbctmiseks ja toidu valmistamiseks kasutatakse gaasi._NEWLINE_Kere on ehitatud kahest klaaskiust poolkestast ja on isoleeritud lainepapiga. SAABO erip\xc3\xa4raks on suur taga- ja esiklaas, mis v\xc3\xb5imaldavad haagisest otse l\xc3\xa4bi vaadata, kui kasutada auto sisemist tahavaatepeeglit._NEWLINE_SAABOsid toodeti arvatavalt kuni 438 eksemplari. Neist alla poole on s\xc3\xa4ilinud. _NEWLINE_2009. aasta kevadel oli SAABO-sid autoregistrites arvel Rootsis 121, Eestis 1, Soomes v\xc3\xa4hemalt 1 ja kontrollimata andmetel Suurbritannias 1. Lisaks on SAABO-sid kasutusel USA-s, Taanis ja v\xc3\xb5ib-olla veel kuskil.'